美李頤老易
作者：趙汝騰
朝代：宋

paragraphs: 易之廣大，無方無體。
河圖授羲，斯文天啟。
爰畫以象，是陳八物。
演六十四，闔闢伸屈。
文繫繇辭，二千爻旨。
孔絕韋編，十翼備矣。
後來濂洛，發明幾盡。
萬世學者，於此取信。
弘毅李君，以身體易。
消長驗氣，吉凶考德。
方初學時，四載忘寐。
感蒼筤竹，至産于地。
蓋三十年，然後成書。
其語不費，其趣有餘。
予得其稿，日置書案。
熟視厥履，爲之三嘆。
道無隠顯，形上繇下。
脩辭立誠，窮神知化。